
Радиожиілік спектрін бөлу тетігін одан әрі жетілдіру туралы

Радиожиілік спектрі (бұдан әрі – РЖС) шектеулі мемлекеттік ресурс болып табылады, оның бөлінуіне телекоммуникациялық инфрақұрылымның дамуы, ұялы байланыс қызметтерінің сапасы мен құны, сондай-ақ тиісті нарықтардағы бәсекелестіктің жай-күйі тікелей байланысты.

Бесінші буын (5G) технологияларын енгізу жағдайында РЖС-ті бөлу тетігінің маңызы айтарлықтай артады. Операторлардың жеткілікті көлемдегі жиілік ресурсына қол жеткізуі желілерді өрістетудің техникалық мүмкіндіктері мен олардың өткізу қабілетін ғана емес, нарықтың ұзақ мерзімді құрылымын да айқындайды. Осыған байланысты РЖС-ті бөлудің тиімділігі мемлекеттік бюджетке түсетін түсімдер тұрғысынан ғана емес, оның бәсекелестікке, инвестициялық белсенділікке және тұтынушылардың әл-ауқатына әсері ескеріле отырып бағалануға тиіс.

Халықаралық практикада РЖС-ті бөлудің түрлі тетіктері қолданылады, оның ішінде спектрді жиілік және аумақтық блоктарға бөлу, синхронды көп раундты аукциондар өткізу, жиіліктердің шоғырлануына шектеулер белгілеу және лицензиялардың қолданылу мерзімдерін айқындау. Тиісті тетікті таңдаудың қағидатты маңызы бар, өйткені сауда-саттық формальды түрде ашық сипатта болған жағдайда да, оның шарттары жекелеген қатысушыларға артықшылықтар туғызуы, әлеуетті бәсекелестердің нарыққа қол жеткізуін шектеуі және шектеулі ресурстың бір тұлғалар тобының қолында шоғырлануына ықпал етуі мүмкін. Ұзақ мерзімді перспективада бұл қалыптасқан нарық құрылымын орнықтырып, бәсекелестіктің дамуына қосымша кедергілер тудыруы мүмкін.

Бұл тұрғыда 2022 жылғы желтоқсанда Қазақстанда 5G желілері үшін РЖС-ті бөлу тәжірибесі айқын мысал болып табылады. Ашық сауда-саттық өткізіліп, мемлекеттік бюджетке айтарлықтай түсімдер қамтамасыз етілгеніне қарамастан, саудаға шығарылған 3600–3800 МГц (200 МГц) жиілік диапазонының барлығын сол кезде «Қазақтелеком» АҚ тұлғалар тобына кірген «Кселл» АҚ пен «Мобайл Телеком Сервис» ЖШС консорциумы сатып алды. Осылайша, аукционда бөлінген жиілік ресурсының барлығы нарықтың бір қатысушысында шоғырланды.

Осыған байланысты РЖС-ті бөлу тетігін сауда-саттықтың қаржылық нәтижелерін ғана емес, оның нарық құрылымына және бәсекелестікті дамыту шарттарына ықтимал әсерін де ескере отырып жетілдіру қажет. Осы мақсатта мынадай шараларды іске асыру ұсынылады.

1. РЖС-ті бөлу жөніндегі аукциондарды өткізу кезінде лоттарды қалыптастыру тәсілдерін қайта қарау.

Саудаға шығарылатын спектрді жиілік жолағының ені бойынша ғана емес, аумақтық белгісі бойынша да бөлу мүмкіндігін тиісті диапазондардың техникалық сипаттамаларын, халықтың тығыздығын, қолданыстағы инфрақұрылымды және операторлар тарапынан әлеуетті сұранысты ескере отырып көздеу.

Атап айтқанда, 5G желілері үшін жиіліктерді кейіннен бөлу кезінде қатысушылардың бірнеше аумақтық аймақта бір мезгілде жиіліктер сатып алу құқығын көздей отырып, тек жалпыұлттық лоттардың орнына өңірлік лоттарды қалыптастыру мүмкіндігін қарастыру. Бұл қатысудың ең төменгі қаржылық шегін азайтуға, өңірлік операторлардың нарыққа шығу мүмкіндіктерін кеңейтуге және желілерді олардың инвестициялық мүмкіндіктеріне сәйкес кезең-кезеңімен өрістетуді қамтамасыз етуге мүмкіндік береді.

Мұндай тәсілдің қажеттілігін 2022 жылғы аукцион тәжірибесі растайды: сол кезде саудаға шығарылған спектрдің барлығы 100 МГц-тен екі бөлінбейтін жалпыұлттық лотқа бөлінген болатын. Жиіліктердің аз көлемін сатып алуға не жекелеген өңірлерде желіні дамытуға мүдделі әлеуетті қатысушы үшін мұндай құрылым қатысу құнын айтарлықтай арттырды және РЖС сатып алудың экономикалық орындылығын шектеуі мүмкін еді.

Бұл ретте лоттардың саны мен аумақтық шекаралары оларды пайдаланудың экономикалық орындылығы мен техникалық мүмкіндігін алдын ала бағалау негізінде айқындалуға тиіс. Сондай-ақ қамтудың үздіксіздігін қамтамасыз ету және спектрдің тиімсіз бөлшектенуін болдырмау үшін шектес аумақтық аймақтардағы жиіліктерді келісу тетіктерін көздеу қажет.

Бұған қоса, байланыстың әртүрлі буындарының (2G, 3G, 4G, 5G) жиіліктерін бір мезгілде саудаға шығару мүмкіндігін қарастыру ұсынылады, бұл қатысушыларға төмен, орта және жоғары жиіліктердің қажетті жиынтығын қалыптастыруға мүмкіндік береді және сауда-саттықтың әлеуетті жаңа операторлар үшін тартымдылығын арттырады.

2. Бірнеше жиілік блогын бір мезгілде сатып алу мүмкіндігі бар синхронды көп раундты аукциондарды (SMRA) қолдануды көздеу.

Ірі бөлінбейтін лоттарды кезекпен сатудың орнына бірнеше жиілік блогын бір мезгілде саудаға шығаруды және қатысушылардың сұраныс пен спектр құнының өзгеруіне қарай өтінімдерін түзету мүмкіндігін көздейтін синхронды көп раундты сауда-саттық тетігін енгізуді қарастыру.

5G желілеріне арналған диапазондарды бөлу кезінде ені 10 МГц болатын блоктарды қалыптастырып, оларды қажетті көлемдегі үздіксіз жолақтарға біріктіру мүмкіндігін қарастырған жөн. Бұл ретте сауда-саттық шарттары бір оператор сатып алған блоктар бөлшектеніп қалып, спектрді тиімді пайдалануды қамтамасыз етуге мүмкіндік бермейтін жағдайларды болдырмауға тиіс.

Көрсетілген тәсілге қарағанда, 2022 жылғы аукционда 100 МГц-тен екі лот кезекпен сатылды, соның салдарынан алғашқы сауда-саттықтың нәтижесі кейінгі сауда-саттық қатысушыларының бағалаулары мен ынталандыру факторларына әсер етуі мүмкін еді. Көп раундты тетікті қолдану осындай өзара тәуелділікті азайтуға, өтінімдерді неғұрлым икемді қалыптастыруды қамтамасыз етуге және операторларға жиілік ресурсының қажетті көлемін дербес айқындауға мүмкіндік береді.

Осылайша, ұсынылып отырған тетік РЖС-ті бөлудің тиімділігін арттыруға, артық спектр сатып алу тәуекелін азайтуға және инвестициялық қажеттіліктері әртүрлі операторлардың қатысу мүмкіндіктерін кеңейтуге бағытталған.

3. РЖС-тің бір қатысушыда не өзара байланысты тұлғалар тобында шоғырлануына шектеулер белгілеу.

Бір қатысушы не өзара байланысты тұлғалар тобы сатып алатын жиіліктердің шекті көлемін олардың иелігінде бұрыннан бар салыстыруға келетін диапазондардағы спектрді ескере отырып белгілеу мүмкіндігін көздеу.

Тиісті шектеулердің қажеттілігі жиілік ресурсын сатып алу қолданыстағы операторлар үшін дербес коммерциялық құндылықты ғана емес, сонымен қатар бәсекелестердің қажетті инфрақұрылымға қолжетімділігін шектеудің стратегиялық мүмкіндігін де білдіруі мүмкін екендігіне байланысты.

Атап айтқанда, 2022 жылғы аукцион өткізілген сәтте «Қазақтелеком» АҚ айтарлықтай абоненттік базасы, дамыған инфрақұрылымы және бұрын сатып алынған жиіліктері бар ұялы байланыстың екі ірі операторына – «Кселл» АҚ пен «Мобайл Телеком Сервис» ЖШС-ға бақылауды жүзеге асырды. Сауда-саттық қорытындысы бойынша 5G желілері үшін саудаға шығарылған спектрдің барлығы осы тұлғалар тобында шоғырланды. 2023 жылғы I тоқсанның соңындағы жағдай бойынша ұялы байланыс операторлары арасында бөлінген РЖС-тің жиынтық көлемінің 82%-ы осы топқа тиесілі болды, ал «КаР-Тел» ЖШС-ның үлесі – 18%.

Сатып алынатын жиіліктердің шекті көлемін айқындау кезінде нарықтың қалыптасқан құрылымын, қолданыстағы және әлеуетті операторлардың санын, желілерді өрістетуге қойылатын техникалық талаптарды, сондай-ақ бірнеше тәуелсіз инфрақұрылымды қалыптастыру үшін қолжетімді спектрдің жеткіліктілігін ескеру қажет.

Бұл ретте шектеулер әмбебап сипатта болмауға және РЖС-тің барлық диапазондарына механикалық түрде қолданылмауға тиіс, өйткені жиіліктер қамту сипаттамалары, өткізу қабілеті және өзара алмастырылу мүмкіндіктері бойынша ерекшеленеді.

Көрсетілген шараны іске асыру шектеулі ресурстың шамадан тыс шоғырлануының алдын алуға және спектрді тиімді пайдалануға негізсіз шектеулер жасамай, тәуелсіз операторлардың даму мүмкіндіктерін сақтауға мүмкіндік береді.

4. РЖС-ті пайдалануға арналған лицензиялардың шектеулі қолданылу мерзімдерін көздеу.

Халықаралық практиканы, тиісті диапазондардың техникалық ерекшеліктерін және телекоммуникациялық инфрақұрылымға салынған инвестициялардың өтелу мерзімдерін ескере отырып, РЖС-ті пайдалануға арналған лицензиялардың қолданылу мерзімдерін 15–25 жыл шегінде белгілеу мүмкіндігін қарастыру.

Лицензиялардың қолданылу мерзімдерін белгілеу шектеулі мемлекеттік ресурсты пайдалану тиімділігін мерзімді бағалауды қамтамасыз етуге және жаңа технологиялардың пайда болуын, нарықтық конъюнктураның өзгеруін және жаңа қатысушылардың ықтимал шығуын ескере отырып, оны қайта бөлу мүмкіндіктерін сақтауға мүмкіндік береді.

Сонымен қатар лицензиялаудың қолданыстағы тәртібін өзгерту инвестициялық қызметтің болжамдылығын қамтамасыз етуге және спектрді қазіргі пайдаланушылардың заңды құқықтарын ескеруге тиіс. Осыған байланысты операторлардың желілерді дамыту жөніндегі міндеттемелерді орындауын, РЖС-ті пайдалану тиімділігін және тиісті нарықтардағы бәсекелестіктің жай-күйін ескеретін лицензияларды ұзартудың не жиіліктерді қайта бөлудің ашық және алдын ала айқындалған шарттарын көздеу қажет.

Бұл ретте шектеулі мерзімдерге көшуді негізінен жаңадан бөлінетін спектрге қатысты жүзеге асырып, қазіргі пайдаланушылар үшін қажетті өтпелі ережелерді көздеген жөн.

5. РЖС-тің бастапқы құнын айқындау тәсілдерін жетілдіру.

Жиілік лоттарының техникалық сипаттамаларын, пайдалану аумағын, әлеуетті тұтынушылар санын, байланыс қызметтерін көрсетуден болжанатын кірістерді, инфрақұрылымды өрістетуге арналған инвестициялық шығындарды және салыстыруға келетін халықаралық аукциондардың нәтижелерін ескере отырып, олардың бастапқы құнын айқындаудың экономикалық тұрғыдан негізделген тәртібін көздеу.

Тиісті тәсілдерді жетілдіру қажеттілігін 2022 жылғы аукционның нәтижелері растайды: сол кезде әр лоттың бастапқы құны 1,76 млрд теңге болғанда, жалпы көлемі 200 МГц болатын екі лоттың жиынтық құны 156 млрд теңге болды.

Төменде шартты 100 МГц-тің (5G диапазонында – шамамен 3,5 ГГц) құнын елдер бойынша салыстыру нәтижелері 2022 жылғы орташа валюта бағамдары бойынша қайта есептелген түрде келтірілген.

	≈22 514
	≈22 514
	N/A

	Германия, 2019
	Синхронды көп раундты аукцион (SMRA), ≈10 МГц-тен 29 блок
	≈€4,2 млрд / 300 МГц
	≈1 470
	+8 318%

	Ұлыбритания, 2021
	SMRA, 5 МГц-тен 24 блок
	£512,4 млн / 120 МГц
	≈527
	+6,75%

	Қазақстан, 2022
	100 МГц-тен 2 лот, ағылшын аукционы
	156 млрд теңге / 200 МГц
	169
	+ 4 332%

	Швеция, 2021
	SMRA
	1,917 млрд SEK / 320 МГц
	≈57
	+27,8%

	Австрия, 2019
	Сағаттық аукцион (clock), 10 МГц-тен блоктар
	€187,69 млн / 390 МГц
	≈51
	N/A

	Финляндия, 2018
	130 МГц-тен 3 блок, SMRA
	€77,605 млн / 390 МГц
	≈21
	+19,4%

	Ирландия, 2017
	Комбинаторлық сағаттық аукцион, 594 өңірлік лот
	€60,5 млн бастапқы төлемдер / 350 МГц
	≈18,2
	N/A



Жоғарыда келтірілген елдердегі аукциондардың нәтижелерін неғұрлым дұрыс салыстыру үшін елдер бойынша ARPU көрсеткіші (бір абонентке шаққандағы орташа түсім) мен халық санына түзету жасалды:

	Ел
	100 МГц бағасы, млн $
	ARPU 2022, $/ай
	Түзетілген баға *
	Лицензия мерзімі

	Қазақстан
	169
	≈3,8
	169
	Мерзімсіз

	АҚШ
	≈22 514
	≈34,56
	≈146
	15 жыл

	Германия
	≈1 470
	≈10,6
	≈123
	21 жыл

	Ұлыбритания
	527
	≈23,3
	≈25
	Мерзімсіз

	Австрия
	≈51
	≈22,4
	≈19
	20 жыл

	Швеция
	≈57
	≈21,7
	≈19
	25 жыл

	Финляндия
	21
	≈19,2
	≈15
	15 жыл

	Ирландия
	≈18,2
	≈19,2
	≈14
	15 жыл


* Түзетілген баға (i) = нақты баға (i), АҚШ долларымен × (ARPU Қазақстан / ARPU(i)) × (Қазақстан халқы / Халық саны (i)), мұндағы i – тиісті ел.

Ұсынылған есептеулерге сәйкес, Қазақстандағы 100 МГц құны жоғарыда көрсетілген елдердегі РЖС-тің ұқсас көлеміне нормаланған бағадан асып түсті. Жоғары құн РЖС-ті пайдалануға арналған лицензияның мерзімсіздігімен ішінара өтеледі – қазақстандық ұялы байланыс операторлары 15–25 жылдан кейін жаңа аукциондарға қатысу қажеттілігіне тап болмайды.

Қорытынды бағаның бастапқы бағадан елеулі ауытқуы (+4 332%) бәсекелестіктің қарқындылығын ғана емес, лоттардың бастапқы бағасының айтарлықтай төмен белгіленгенін де көрсетуі мүмкін. Сондықтан бұл көрсеткішті аукционның табыстылығын дербес бағалау өлшемі ретінде түсіндіруге болмайды.

Сонымен қатар бәсекелестік саясат тұрғысынан негізгі мәселе сатып алынған РЖС-тің қорытынды құны мен оның ауытқуынан гөрі таңдалған сауда-саттық тетігінің РЖС-тің нарық қатысушылары арасында түпкілікті бөлінуіне әсері болып табылады.

Осыған байланысты РЖС-тің бастапқы құнын айқындау кезінде әлеуетті бюджеттік түсімдерді ғана емес, баға шарттарының сауда-саттыққа қатысушылар ауқымына, операторлардың инвестициялық мүмкіндіктеріне және бәсекелестіктің кейінгі дамуына әсерін де ескерген жөн.

6. Тәуелсіз операторлардың РЖС-ке қолжетімділігін кеңейту жөніндегі қосымша шараларды қарастыру.

Нарыққа кірудің елеулі құрылымдық кедергілері анықталған жағдайда, жаңа нарық қатысушылары үшін жекелеген жиілік блоктарын бөлудің арнайы шарттарын, оның ішінде оларды резервтеуді не қолданыстағы операторлардың сатып алуына шектеулер белгілеуді қолдану мүмкіндігін қарастыру.

Тиісті шараларды қолдану бәсекелестіктің жай-күйін, РЖС-тің қазіргі бөлінуін және жаңа операторлардың нарыққа шығуының экономикалық орындылығын алдын ала бағалауға негізделуге тиіс.

Бұл ретте мұндай артықшылықтарды беру инвестициялық міндеттемелерге, желіні өрістету мерзімдеріне және сатып алынған жиіліктерді нақты пайдалануға қойылатын объективті талаптармен сүйемелденуге тиіс.

Сондай-ақ спектрді тек бәсекелестердің қолжетімділігін шектеу мақсатында сатып алуды болдырмау үшін тиісті міндеттемелердің орындалуын бақылау және пайдаланылмайтын спектрді заңнамада белгіленген тәртіппен қайтару тетіктерін көздеу қажет.

Көрсетілген шараларды іске асыру жаңа операторлардың нарыққа шығу мүмкіндіктерін кеңейтуге және шектеулі мемлекеттік ресурсты неғұрлым тиімді пайдалануды қамтамасыз етуге мүмкіндік береді.




Қорытынды

Осылайша, РЖС-ті бөлу тетігін жетілдіру сауда-саттық құрылымын кешенді түрде өзгертуді, оның ішінде лоттарды аумақтық және жиілік бойынша бөлуді, көп раундты аукциондарды қолдануды, спектрдің шоғырлануына қатысты негізделген шектеулер белгілеуді және бәсекелестік салдарларын алдын ала бағалауды көздеуге тиіс.

Ұсынылып отырған шаралар РЖС-ті бөлу кезінде мемлекеттік бюджетке түсімдерді ғана емес, сонымен қатар жиілік ресурсын тиімді пайдалануды, тәуелсіз телекоммуникациялық инфрақұрылымды дамытуды және ұялы байланыс нарығында ұзақ мерзімді бәсекелестікті қамтамасыз ету үшін қажетті жағдайларды қалыптастыруға бағытталған.

